b'\n_START_ARTICLE_\nEtel\xc3\xa4-Mant\xc5\xa1urian rautatieyhti\xc3\xb6\n_START_PARAGRAPH_\nEtel\xc3\xa4-Mant\xc5\xa1urian rautatieyhti\xc3\xb6 (jap. \xe5\x8d\x97\xe6\xba\x80\xe5\xb7\x9e\xe9\x89\x84\xe9\x81\x93\xe6\xa0\xaa\xe5\xbc\x8f\xe4\xbc\x9a\xe7\xa4\xbe t. \xe5\x8d\x97\xe6\xba\x80\xe6\xb4\xb2\xe9\x89\x84\xe9\x81\x93\xe6\xa0\xaa\xe5\xbc\x8f\xe4\xbc\x9a\xe7\xa4\xbe, Minami Mansh\xc5\xab Tetsud\xc5\x8d Kabushiki-gaisha tai \xe6\xba\x80\xe9\x89\x84 (Mantetsu)) oli japanilaisten hallitsema rautatieyhti\xc3\xb6, joka liikenn\xc3\xb6i 1\xc2\xa0128 kilometrin pituista merkitt\xc3\xa4v\xc3\xa4\xc3\xa4 rautatiet\xc3\xa4 Kiinalle kuuluneessa Mant\xc5\xa1uriassa vuosina 1906\xe2\x80\x931945. Keskeisin osa siit\xc3\xa4 oli Kiinan it\xc3\xa4iseen rautatiehen liittynyt ratayhteys, joka ulottui Port Arthurin satamakaupungista Liaotungin niemimaalta aina Changchuniin._NEWLINE_Kyseess\xc3\xa4 oli alun perin Kiinan it\xc3\xa4isen rautatien sivurata, jonka Ven\xc3\xa4j\xc3\xa4 rakennutti Kiinan kanssa tekem\xc3\xa4ns\xc3\xa4 sopimuksen pohjalta vuosina 1898\xe2\x80\x931903. Ven\xc3\xa4j\xc3\xa4n\xe2\x80\x93Japanin sodan j\xc3\xa4lkeen Ven\xc3\xa4j\xc3\xa4 joutui vuonna 1905 luovuttamaan Japanille sivuradan Changchuniin asti. Sivuradan pohjoisin osa, joka yhtyi Harbinissa Kiinan it\xc3\xa4iseen rautatiehen, j\xc3\xa4i Ven\xc3\xa4j\xc3\xa4lle. Japanilaiset perustivat Etel\xc3\xa4-Mant\xc5\xa1urian rautatieyhti\xc3\xb6n vuonna 1906 hallinnoimaan rataa. He rakensivat my\xc3\xb6s yhteydet Mukdeniin (nyky\xc3\xa4\xc3\xa4n Shenyang) ja Dandongiin. Muita rautatieyhteyden varrella olevia kaupunkeja olivat muun muassa Dalian, Anshan ja Fushun._NEWLINE_Etel\xc3\xa4-Mant\xc5\xa1urian rautatieyhti\xc3\xb6 oli Mant\xc5\xa1urian suurin yritys, ja se yhdisti sis\xc3\xa4maan raaka-ainevarat satamiin. Varsinaisen toimintansa lis\xc3\xa4ksi yhti\xc3\xb6 harjoitti kaupungeissa julkista rakentamista, satamien kehitt\xc3\xa4mist\xc3\xa4 sek\xc3\xa4 hiili- ja rautakaivostoimintaa, muuta infrastruktuurin kehitt\xc3\xa4mist\xc3\xa4 sek\xc3\xa4 maatalouteen liittyvi\xc3\xa4 kokeiluja. Toisen maailmansodan p\xc3\xa4\xc3\xa4tteeksi Kiinan tasavalta kansallisti yhti\xc3\xb6n._NEWLINE_Yhti\xc3\xb6n rautatiell\xc3\xa4 1931 tapahtunut pommir\xc3\xa4j\xc3\xa4hdys oli alkusyyn\xc3\xa4 japanilaisten vuosien 1931\xe2\x80\x931932 Mant\xc5\xa1urian valtaamiselle ja Mant\xc5\xa1ukuon valtion julistamiselle. Mant\xc5\xa1ukuon aikana rautatieyhti\xc3\xb6n toiminta laajeni entuudestaan ja se sai my\xc3\xb6s julkiselle hallinnolle kuuluneita teht\xc3\xa4vi\xc3\xa4. Toisen maailmansodan lopussa vuonna 1945 Neuvostoliitto valtasi Mant\xc5\xa1urian ja japanilainen rautatieyhti\xc3\xb6 ajettiin alas. Neuvostoliitto luovutti my\xc3\xb6hemmin itse radan Kiinalle.'